Els robots arriben al Casal Jove amb el ‘Cicle de cinema i robòtica’ de l'Ajuntament de Sagunt
12 de febrer 2018

El Casal Jove del Port de Sagunt acollirà el 16 i 17 de febrer un “Cicle de Cinema i robòtica’ amb la projecció de 20 curtmetratges en els quals els protagonistes seran els robots. Tots els curtmetratges han participat en el ROS Film Festival, el primer festival internacional de curtmetratges amb temàtica robòtica. La iniciativa l'ha posat en marxa la regidoria de Joventut per a crear un nou espai de diàleg entre art, tecnologia i societat.

Es podran veure curtmetratges de diverses parts del món on almenys un dels actors és un robot real programable amb capacitat de parlar, expressar emocions o relacionar-se amb humans o altres robots, o curtmetratges on l’androide és robot no programable creat mitjançant animació per computador o animatrònic, entre altres tècniques.

El cicle inclou una taula redona entre experts del cinema i robòtica. Assistiran els creadors del ROS Film Festival, comunicadors i tecnòlegs, que debatran sobre els nous avanços en robòtica, els robots i el cinema, quines formes estan adoptant els robots del segle XXI i com afecta açò a la nostra societat. L'objectiu és obrir un debat de com conviuen l'art, la tecnologia i la ciutadania actual i futura, aquella que interactuarà amb androides de nova generació. En acabar hi haurà un temps per a preguntes que els experts contestaran als assistents.

El 16 de febrer s'inaugurarà el cicle amb la presentació. Posteriorment es projectaran set curtmetratges que centraran el debat posterior en el cinema i els robots. El dissabte 17 de febrer la jornada començarà al matí amb projeccions pensades per als jóvens, que també podran gaudir d'una teatralització en la qual un robot real interactuarà amb un actor. Cantarà, ballarà i els explicarà les seues aventures i desventures. Una estona amena i divertida perquè els xiquets i les xiquetes s'acosten a la robòtica des d'un punt de vista lúdic i cultural. El cicle conclourà a la vesprada amb la projecció de 5 curtmetratges on es mostra la relació entre art i tecnologia, tema del debat que tancarà la jornada.

Les projeccions i debats del divendres i dissabte a la vesprada començaran a les 19 hores i acabaran a les 20:30 hores. La jornada més juvenil serà el dissabte d'11.30 a 12.30 h. L'entrada serà gratuïta.

Tots els curtmetratges que es projectaran han participat en el ROS Film Festival, el primer festival internacional _online_ dedicat al cinema robòtic. El ROS Film Festival va viatjar fins a Mèxic dins del Festival d'Art Contemporani de Lleó, va ser convidat al Festival de Sitges 2016 i ha recorregut multitud de congressos, mitjans de comunicació i esdeveniments per a presentar els curtmetratges que durant tres jornades es projectaran a Sagunt.

![](/media/1d4ira4f/88cartel-ciclo-cine-y-robotica_cuerpo.jpg) 

*   [](http://www.facebook.com/sharer.php?u=https://aytosagunto.es/va/actualitat/els-robots-arriben-al-casal-jove-amb-el-cicle-de-cinema-i-robotica-de-l-ajuntament-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/els-robots-arriben-al-casal-jove-amb-el-cicle-de-cinema-i-robotica-de-l-ajuntament-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/els-robots-arriben-al-casal-jove-amb-el-cicle-de-cinema-i-robotica-de-l-ajuntament-de-sagunt/ "Linked In")
*   [](mailto:?body=https://aytosagunto.es/va/actualitat/els-robots-arriben-al-casal-jove-amb-el-cicle-de-cinema-i-robotica-de-l-ajuntament-de-sagunt/)